
______________________________________________________________________________

Оцењујућу да на основу притужбе Удружења корисника станова у приватном власништву Србије постоји потреба за изменом  постојећих прописа с обзиром да исти садрже неправична решења чиме долази до повреде права грађана, сматрајући да би се унапређењем прописа постигло боље остваривање и заштита права грађана, у складу са  чланом 18. став 2. Закона о Заштитнику грађана
, Заштитник грађана подноси Министарству грађевинарства, саобраћаја и инфраструктуре следећу:  
ИНИЦИЈАТИВУ

Министарство грађевинарства, саобраћаја и инфраструктуре предузеће мере из своје надлежности у циљу измене и допуне Закона о  становању и одржавању зграда
, тако да се:  

· Законом пропише граница за доделу субвенција као стамбеног додатка, за закупце на неодређено време стана у својини грађана, задужбина и фондација, на основу које се субвенционише износ разлике између висине закупнине и прихода закупца (односно прихода његовог домаћинства);
· Уреди одредба која се односи на могућност власника стана на улазак у стан најмање два пута годишње тако да закупац стана има обавезу да омогући  власнику стана ово право само када постоје оправдана сумња да се стан користи на начин који је забрањен Законом  о становању и одржавању зграда и када такво понашање закупаца има за правну последицу престанак правног основа за коришћење стана;  

· Изменама закона пропише да је власник стана у обавези да обавести закупца о својој намери доласка и  увида у начин коришћења стана.

О б р а з л о ж е њ е

I
Устав Републике Србије ("Службени гласник РС", број 98/06) не уређује директно право на стан, нити дефинише јавни интерес у овој области, али одредбе које се тичу права на социјалну заштиту (члан 69), утврђују да задовољење основних животних потреба треба да буде засновано на начелу поштовања људског достојанства. 
Иако Устав не уређује стамбено право, оно је постало саставни део законодавства Републике Србије кроз прихватање или ратификовање међународних правних аката, који се односе на право на становање као људско право. Посебно важни међународни правни акти за област становања су: - Општа декларација о правима човека (Донета Резолуцијом Генералне скупштине Уједињених нација 217 А (III) од 10. децембра 1948. године - прихваћена од стране свих држава чланица УН), која утврђује: "да свако има право на животни стандард у становању, који одговара његовом здрављу и добробити, као и добробити његове породице", те да се заштита права на одговарајуће становање односи на сваку државу чланицу Уједињених нација, јер га дефинишу као људско право које су све државе чланице УН и потписнице ове декларације дужне да поштују; - Међународни пакт о економским, социјалним и културним правима, потврђен Законом о ратификацији ("Службени лист СФРЈ", број 7/71), који обавезује државе потписнице, да предузму кораке у остваривању права на становање из Универзалне декларације о људским правима. 

На наведени начин извршена је допуна ове основне декларације обавезом предузимања мера у остваривању права на становање, као једног од људских права на одговарајући животни стандард. У члану 11. став 1. Декларација обавезује потписнице споразума - државе чланице да признају право сваком лицу на животни стандард довољан за њега и његову породицу, убрајајући ту, између осталог и смештај, као и стално побољшање услова живота, с тим што се, сходно члану 2. овог закона, свака држава чланица обавезује да и појединачно и путем међународне помоћи и сарадње, нарочито на економском и техничком пољу, а користећи у највећој могућој мери своје расположиве изворе, предузима кораке како би се постепено постигло пуно остварење права признатих у овом пакту свим одговарајућим средствима, посебно укључујући доношење законодавних мера - Ревидирана европска социјална повеља ("Службени гласник РС - Међународни уговори", број 42/09), која у члану 31. утврђује обавезу држава чланица Савета Европе да предузму мере које имају за циљ да унапреде приступ стамбеном смештају одговарајућег стандарда, да спречавају и умањују појаву бескућништва, те да цене становања учине доступне онима, који немају довољно средстава. 

Законом  о становању и одржавању зграда, предвиђени су  елементи система стамбене подршке као облика помоћи за становање лицу које из социјалних, економских и других разлога не може сопственим средствима да реши стамбену потребу по тржишним условима за себе и своје породично домаћинство. Чланом 88. став 1. тачка 4. прописано је  да се стамбена подршка остварује кроз програме који се дефинишу у складу и са принципом  социјалне одрживости, у смислу обезбеђивања одговарајућих мера социјалне заштите тако да плаћање свих трошкова становања не угрози егзистенцију корисника. 

Сходно наведеном а имајући у виду да је чланом 140. став 2. Закона о становању и одржавању зграда уведен потпуно нови модел обрачуна закупнина за закупце на неодређено време стана у својини грађана, задужбина и фондација, којим се утврђује вишеструко већи износ закупнина од оних који су били дужни да плаћају на основу  до тада важећег Закона о становању
, Заштитник грађана је оценио потребни да се одредбама Закона ближе регулише додела субвенција као стамбеног додатка у овом случају.

Неспорно је да је чланом 121. став 1. тачка 5. Закона прописано да јединица локалне самоуправе обезбеђује средства за субвенционисање закупнине и да је чланом 95. став 5. прописано да се ближи услови  и поступак одобравања стамбеног додатка утврђују одлуком надлежног органа јединице локалне самоуправе. Међутим, у ситуацији када је јединицама локалне самоуправе дато овлашћење да саме уређују услове и поступак одобравања стамбеног додатка постоји могућност да грађани који су у истој правној ситуацији а припадају различитим локалним самоуправама због различитих критеријума буду доведени у неравноправан положај.
Како Законом о становању и одржавању зграда, нити другим прописом није прописана граница за доделу субвенција, Заштитник грађана указује да је потребно да Министарство грађевинарства, саобраћаја и инфраструктуре предузме све мере за допуну Закона тако да се пропише граница за доделу субвенција као стамбеног додатка, на основу које се субвенционише износ разлике између висине закупнине и 30% прихода закупца (односно прихода његовог домаћинства) на начин како је било регулисано субвенционисање закупнине (стамбени додатак) Уредбом о стандардима и нормативима за планирање, пројектовање, грађење и условима за коришћење и одржавање станова за социјално становање ("Сл. гласник РС", бр. 26/2013) , која више не важи.
II
Чланом 40. Устава Републике Србије
, прописано је да је стан неповредив. Нико не може без писмене одлуке суда ући у туђи стан или друге просторије против воље њиховог држаоца, нити у њима вршити претрес. Држалац стана и друге просторије има право да сам или преко свога заступника и уз још два пунолетна сведока присуствује претресању. Ако држалац стана или његов заступник нису присутни, претресање је допуштено у присуству два пунолетна сведока. Без одлуке суда, улазак у туђи стан или друге просторије, изузетно и претресање без присуства сведока, дозвољени су ако је то неопходно ради непосредног лишења слободе учиниоца кривичног дела или отклањања непосредне и озбиљне опасности за људе или имовину, на начин предвиђен законом.

Чланом 58. став 1. Устава Републике Србије јемчи се мирно уживање својине и других имовинских права стечених на основу закона. 

Чланом 8.  Европске конвенције за заштиту људских права и основних  слобода
  прописано је да свако има право на поштовање свог приватног и породичног живота, дома и преписке, као и да се јавне власти неће мешати у вршење овог права сем ако то није у складу са законом и неопходно у демократском друштву у интересу националне безбедности, јавне безбедности или економске добробити земље ради спречавања нереда или криминала, заштите здравља или морала, или ради заштите права и слобода других.

Чланом 1. став 1. Протокола уз Конвенцију за заштиту људских права и основним  слободама, прописно је да свако физичко и правно лице има право на неометено уживање имовине. Нико не може бити лишен своје имовине, осим у јавном интересу и под условима предвиђеним законом и општим начелима међународног права. 
Чланом 140. став 5.  Закона о становању и одржавању зграда прописано је да уколико лице из става 1. овог члана изда у подзакуп стан трећем лицу, користи га за привредну делатност или ако својим поступањем доведе до његовог урушавања или уништења сматраће се да је уговор о закупу раскинут, односно да је престао правни основ за коришћење стана. 

Чланом 140. став 6.  Закона о становању и одржавању зграда прописано је да је лице из става 1. овог члана дужно да омогући власнику стана улазак у стан најмање два пута годишње ради увида о начину коришћења стана.

Овако дефинисана одредба члана 140. став 6. Закона о становању и одржавању зграда, која прописује да власник стана може да ући у стан најмање два пута, даје могућност да власник улази у стан много чешће од два пута, односно неограничен број пута, као и да врши увид на начин који би ометао мирно уживање имовинског права закупца.
Наведени члан Закона  није у складу са правом на поштовање породичног и приватног живота и права на дом из Европске конвенције за заштиту људских права и основних слобода, с обзиром да се широким одређивањем права власника на улазак у стан могу прекршити права закупца и чланова породичног домаћинства гарантована том Конвенцијом. Наиме, Конвенција је предвидела да се јавне власти неће мешати у вршење овог права сем ако то није у складу са законом и неопходно у демократском друштву у интересу националне безбедности, јавне безбедности или економске добробити земље, ради спречавања нереда или криминала, заштите здравља или морала, или ради заштите права и слобода других.

Заштитник грађана је мишљења да се прописивањем одредбе на начин који је уопштен и непрецизан и који оставља простор за узнемиравање станара, законодавац није кретао у оквирима домаћег и међународног законодавства који прописују ово право. Због тога,  Заштитник грађана указује на неопходност усаглашавања ове одредбе закона са важећим прописима тако што ће се новим одредбама Закона утврдити право власника да врши увид у начин коришћења стана само када за то постоји оправдана сумња да закупац на неодређено време стана у својини грађана, задужбина и фондација  издаје у подзакуп стан трећем лицу, користи га за привредну делатност или ако својим поступањем доведе до његовог урушавања или уништења. Овако таксативно наведени разлози када власник стана може вршити увид у начин његовог коришћења били би у складу са чланом 140. став 5. Закона о становању и одржавању зграда, којим је дефинисано да наведено поступање закупаца јесте основ за раскид уговора о закупу што упућује да то могу бити једини оправдани разлози за  улазак власника у стан и увид у начин његовог коришћења.  
Такође, према оцени Заштитника грађана, поменута норма је непрецизно дефинисала начин и учесталост уласка власника у стан, чиме може доћи до угрожавања Уставом зајемчених права грађана и то превасходно права на неповредивост стана и права на мирно уживање имовине. Због тога, Заштитник грађана указује на потребу допуне Закона о становању и одржавању зграда тако да се пропише да је неопходно да власник стана обавести закупца о својој намери доласка и  увида у начин коришћења стана.
Полазећи од свега напред наведеног и одредбе члана 6. став 1. Закона о министарствима
    којом је поред осталог прописано да Министарство грађевинарства, саобраћаја и инфраструктуре обавља и послове државне управе који се односе на  уређивање стамбених односа и стамбеног пословања, Заштитник грађана подноси Министарству грађевинарства, саобраћаја и инфраструктуре иницијативу за измену Закона о становању и одржавању зграда.
                                                                                                                         ЗАШТИТНИК ГРАЂАНА 

                                                                                                                       мр Зоран Пашалић

Доставити:

- Министарству грађевинарства, саобраћаја и инфраструктуре,

-у списе предмета.
�  „Сл. гласник РС“, бр. 79/05 и 54/07


� „Сл. гласник РС“, бр. 104/16


�  „Сл. Гласник РС“, бр. 50/92, 76/92, 84/92- исправка, 33/93,53/93-др.закон, 67/93-др.закон, 46/94, 47/94-исправка, 48/94-др.закон, 44/95-др.закон, 49/95, 16/97, 46/98, 26/2001, 101/2005, 99/11 и 104/16-др.закон


� „Сл. гласник РС“, број 98/06


� „Сл. Лист  СЦГ – Међународни уговори“, бр. 9/2003, 5/2005 и 7/2005 и „Сл. Гласник РС –„Међународни уговори“, број 12/2010)


� ("Сл. гласник РС", бр. 44/2014, 14/2015, 54/2015, 96/2015 - др. закон и 62/2017)

